DÔVODOVÁ SPRÁVA

A. Všeobecná časť

Návrh vyhlášky Úradu pre reguláciu elektronických komunikácií a poštových služieb z ... 2026, ktorou sa mení a dopĺňa vyhláška Úradu pre reguláciu elektronických komunikácií a poštových služieb č. 286/2022 Z. z.  o národnom číslovacom pláne v znení vyhlášky č. 98/2023 Z. z. (ďalej len „návrh vyhlášky“) je vykonávacím právnym predpisom vydaným podľa § 54 ods. 14 zákona č. 452/2021 Z. z. o elektronických komunikáciách v znení neskorších predpisov.

V súčasnosti nie sú špecificky upravené podrobnosti pre prideľovanie blokov čísel, ktoré boli odobraté, bolo zrušené individuálne povolenie na ich používanie, alebo ak individuálne povolenie na ich používanie stratilo platnosť podľa zákona č. 452/2021 Z. z. o elektronických komunikáciách v znení neskorších predpisov (ďalej len „zákon o elektronických komunikáciách“).  

Návrh vyhlášky ustanovuje výnimku pre návrhom ustanovené bloky čísel, a to najmä z dôvodu zabezpečenia kontinuity využívania číslovacích zdrojov koncovými užívateľmi služieb. V súčasnosti predmetný proces nie je upravený, čo v praxi môže znamenať komplikácie v prípade, ak niektorý zo subjektov na trhu stratí, resp. sa vzdá práv na využívanie blokov čísel, ktoré však využívajú koncoví užívatelia služby. Táto skutočnosť by v praxi znamenala okrem nutnosti zabezpečiť koncovému užívateľovi nové číslo z iného bloku čísel, ktorým disponuje iný poskytovateľ služieb, aj možné obmedzenie jeho práv v prípade prenosu čísla, kde predmetný inštitút garantuje koncovému užívateľovi právo ponechať si telefónne číslo bez ohľadu na skutočnosť, ktorý poskytovateľ mu službu poskytuje. Ako je vyššie uvedené, návrh vyhlášky vytvára výnimku pre ustanovené bloky čísel, aby bolo možné ich prideliť subjektom na trhu, ktoré dokážu zabezpečiť kontinuitu poskytovania služby koncovému užívateľovi s jeho pôvodne prideleným telefónnym číslom a to aj v prípade, ak využitie kapacity pridelených blokov neprevýši 70 %. Predmetná úprava má za cieľ zabezpečiť kontinuitu poskytovania služby s číslom prideleným koncovému užívateľovi a tým aj efektívne využívanie ustanovených číslovacích zdrojov.

Predkladaný návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
Navrhované znenie návrhu vyhlášky nepredpokladá vplyv na rozpočty obcí a vyšších územných celkov, nakoľko nezakladá žiadne nové kompetencie pre obce a vyššie územné celky.
Návrh vyhlášky nepredpokladá vplyv na rozpočet verejnej správy a na podnikateľské prostredie, takisto nepredpokladá vplyv na životné prostredie, služby verejnej správy, sociálne vplyvy a rozvoj informačnej spoločnosti. Vyhláška nemá vplyv na manželstvo, rodičovstvo a rodinu.
Vzhľadom na doložku zlučiteľnosti návrhu zákona s právom Európskej únie, vypracovanie tabuľky a aproximačnej prílohy je bezpredmetné.
